บสย.ขนทัพหมอหนี้ปลดล็อกSMEsเข้าถึงทุน
จัดใหญ่มหกรรมหมอหนี้ บสย. เชียงใหม่ SMEs ล้านนาแห่ใช้บริการแน่น เติมความรู้จัดการหนี้ เพิ่มโอกาสเข้าถึงแหล่งเงินทุน
17 ก.ย. 2562

จัดใหญ่มหกรรมหมอหนี้ บสย. เชียงใหม่ SMEs ล้านนาแห่ใช้บริการแน่น เติมความรู้จัดการหนี้ เพิ่มโอกาสเข้าถึงแหล่งเงินทุน
นายรักษ์ วรกิจโภคาทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย. มุ่งมั่นตั้งใจให้นักธุรกิจขนาดเล็ก หรือผู้ประกอบการ เข้าถึงสินเชื่อ ลดการพึ่งพาเงินกู้นอกระบบ บสย. จึงระดมทีม “หมอหนี้ บสย.” มาตั้งโต๊ะให้คำปรึกษาทางการเงิน แนะนำเรื่องการขอสินเชื่อผ่านสถาบันการเงินต่างๆ และการค้ำประกันสินเชื่อของ บสย. พร้อมทั้งนำทีมผู้บริหารระดับสูงและเจ้าหน้าที่ผู้เชี่ยวชาญของ บสย. มาพบลูกค้าในพื้นที่จังหวัดเชียงใหม่ เพื่อร่วมเปิดประตูสู่โอกาสให้ผู้ประกอบการ SMEs ข้าถึงแหล่งเงินทุนได้มากขึ้น
ทั้งนี้ คลินิกหมอหนี้ บสย. เดินหน้าการทำงานอย่างเข้มข้น ภายใต้แนวคิด 3 เติม คือ 1. เติมทุน 2. เติมความรู้ 3. เติมคุณภาพชีวิต ผมเชื่อมั่นว่า สิ่งหนึ่งที่ผู้ประกอบการ SMEs ต้องการ นั่นคือ สินเชื่อ เพื่อนำไปใช้ในการต่อยอดและพัฒนาธุรกิจ ซึ่งปัจจุบันประเทศไทยมีผู้ประกอบการ SMEs ประมาณ 5,000,000 ราย แต่มีผู้ประกอบการ SMEs ที่เข้าถึงและได้รับสินเชื่อแบบถูกที่ ถูกทาง ถูกเวลา เพียง 500,000 กว่าราย ซึ่งเป็นตัวเลขประมาณ 10% ดังนั้น จึงมีผู้ประกอบการ SMEs ที่ใช้เงินเก็บ หยิบยืมเงินพี่น้องหรือ เงินกู้นอกระบบ มาใช้ในการทำธุรกิจ ข้อเท็จจริงอย่างหนึ่ง คือ ผู้ประกอบการ SMEs อยู่ในสภาพหนูติดจั่น อยู่ในวงจรหนี้อย่างไม่จบสิ้น บรรษัทประกันสินเชื่ออุตสาหกรรมขนาดย่อม หรือ บสย. ทำหน้าที่ปลดพันธนาการและความเจ็บปวดเหล่านั้น ให้ผู้ประกอบการ SMEs
นายรักษ์ กล่าวว่า กล่าวว่า โครงการค้ำประกันสินเชื่อ Portfolio Guarantee Scheme ระยะที่ 8 หรือ PGS8 ซึ่งเป็นโครงการล่าสุดของ บสย. มีความโดดเด่นและตอบโจทย์ความต้องการที่แท้จริงของลูกค้าเพิ่มมากขึ้น โดยโครงการเดิมก่อนหน้านี้ ฟรีค่าธรรมเนียม 1 ปี แต่สภาพความเป็นจริงนั้น หากลูกค้าเจอวิกฤตทางการเงิน การให้บริการแบบฟรีค่าธรรมเนียมเพียง 1 ปี ย่อมไม่เพียงพอ แต่โครงการค้ำประกันสินเชื่อ PGS8 ฟรีค่าธรรมเนียม 2 ปี และพิเศษยิ่งกว่านั้น คือ ธนาคารกรุงไทยและธนาคารออมสิน จะยกเว้นการเก็บค่าธรรมเนียมต่อให้อีก 2 ปี การฟรีค่าธรรมเนียมจึงขยายรวมเป็น 4 ปี ผู้ประกอบการ SMEs และผู้สนใจ สามารถสอบถามรายละเอียดและขอรับคำปรึกษาผ่านระบบออนไลน์ที่ www.tcg.or.th / [email protected]: debt.tcgdoctor และ บสย. Call Center 0-2890-9999”